Når Jacob Jaskov sammen med sin kone ser en film på Netflix, er de ofte ikke helt enige om, hvad de skal se. Han foretrækker action og sci-fi, mens hun helst vil se romantiske komedier.

Nogenlunde sådan er det også, når de sammen bruger en aften på at spille brætspil. Han er vild med brætspil, hvor noget skal optimeres eller udvikles, som de fleste brætspil handler om. Men når han hiver et brætspil frem, så går der ikke lang tid, før hans kone keder sig.

Derfor fik Jacob Jaskov en idé for tre et halvt år siden. Hvorfor ikke udvikle et spil, som hans kone har lyst til at spille.

- I begyndelsen vidste jeg ikke, hvilket spil jeg ville lave. Det eneste, jeg vidste, var, at det skulle være et spil til min kone, og at det skulle være et romantisk spil, siger Jacob Jaskov.

Nu er spillet udkommet og bliver solgt i verdens største supermarked, Walmart i USA, og spillet bliver rost af blandt andet det amerikanske mediet Vox, som kalder det for årets bedste brætspil.

Det eneste, jeg vidste, var, at det skulle være et spil til min kone, og at det skulle være et romantisk spil. Jacob Jaskov

Tidligere brætspilsnørd

Jacob Jaskov var i 90’erne det, han selv vil kalde en brætspilnørd, og senere, da han begyndte at arbejde med at udvikle nye strategier og innovation for store virksomheder, gav det mening for ham at lave sit helt eget spil fra bunden.

Han begyndte at interviewe sin kone om hendes præferencer for spil. De brugte timer på at spille spil sammen, finde ud af, hvad hun kunne lide ved de forskellige spil, og hvad der kedede hende. De fik nye idéer, forkastede de dårlige og videreudviklede de gode.

Læs også : 7 sjove brætspil du skal prøve i efteråret

Samtidig læste Jacob Jaskov videnskabelige litteratur om kærlighed for at finde ud af, hvad kærlighed egentlig er og om de mest grundlæggende ting ved kærligheden mellem to mennesker. Det endte med at blive til spillet ’Fog of Love’, som han lavede, mens han havde sit almindeligt job som konsulent.

To fiktive personer skal afprøve kærligheden